題李伯時畫歸去來圖
作者：周紫芝
朝代：宋

paragraphs: 淵明詩成無色畫，龍眠畫出無聲詩。
兩公恐是前後身，二妙略殊今昔時。
我頃誦詩不知處，今乃按圖俱得之。
當時想見歸意好，扁舟颺水風吹衣。
壺觴未飲入室酒，玉色先見迎門兒。
豈無故老說情話，尚有殘菊依東籬。
雲歸鳥倦自有意，欲辯已忘誰復知。
龍眠得之心應手，筆所到處心相隨。
僮奴似有傲世色，草木亦带烟霞姿。
癡兒方辦公家事，此老自挾南畝犁。
人生異趣豈不遠，心如鐡石終難移。
我今此意不自事，老去見畫空慚非。